Meddelelse om indledning af en antidumpingprocedure vedrørende importen af sengelinned af bomuld med oprindelse i Pakistan

(2002/C 316/03)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved forordning (EF) nr. 1972/2002(2) ("grundforordningen"), hvori det hævdes, at sengelinned af bomuld med oprindelse i Pakistan ("det pågældende land") importeres til dumpingpriser, hvorved EF-erhvervsgrenen forvoldes væsentlig skade.

1. Klage

Klagen blev indgivet den 4. november 2002 af Eurocoton (Committee of the Cotton and Allied Textile Industries of the European Community) ("klageren") på vegne af producenter, der tegner sig for en væsentlig del, i dette tilfælde mere end 25 %, af den samlede EF-produktion af sengelinned af bomuld.

2. Vare

Den vare, der påstås indført til dumpingpriser, er bleget, farvet eller trykt sengelinned af rent bomuld eller af en blanding af bomuld og kemofibre eller hør (hvor hør ikke er det dominerende materiale) med oprindelse i Pakistan ("den pågældende vare"), som i øjeblikket tariferes under KN-kode ex 6302 21 00, ex 6302 22 90, ex 6302 31 10, ex 6302 31 90 og ex 6302 32 90. Disse KN-koder anføres blot til orientering.

3. Påstand om dumping

Påstanden om dumping i forbindelse med Pakistan er baseret på en sammenligning af en beregnet normal værdi og eksportpriserne for den pågældende vare ved salg til Fællesskabet.

På dette grundlag er den beregnede dumpingmargen betydelig.

4. Påstand om skade

Klageren har fremlagt bevis for, at importen af den pågældende vare fra Pakistan samlet er steget i absolutte tal og målt i markedsandel.

Det hævdes, at den importerede vares mængde og priser blandt andre konsekvenser har haft en negativ indvirkning på EF-erhvervsgrenens markedsandel, hvilket har haft betydelige negative følger for EF-erhvervsgrenens samlede resultater, finansielle situation og beskæftigelse.

5. Procedure

Kommissionen har efter høring af det rådgivende udvalg fastslået, at klagen er indgivet af eller på vegne af EF-erhvervsgrenen, og at der foreligger tilstrækkelige beviser til at berettige indledningen af en procedure, og iværksætter en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Ved undersøgelsen vil det blive fastslået, om den pågældende vare med oprindelse i Pakistan importeres til dumpingpriser, og om dette har forvoldt skade.

a) Stikprøver

I betragtning af det tilsyneladende store antal parter, der er involveret i denne procedure, kan Kommissionen beslutte at anvende stikprøver i overensstemmelse med artikel 17 i grundforordningen.

i) Stikprøve af eksportører/producenter i Pakistan

For at give Kommissionen mulighed for at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle eksportører/producenter eller repræsentanter, der handler på deres vegne, om at give sig til kende over for Kommissionen og opgive følgende oplysninger om deres selskab eller selskaber inden for den frist, der er fastsat i punkt 6 b) i) i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- mængden i tons af produktionen af den pågældende vare i perioden 1. oktober 2001 til 30. september 2002

- omsætningen i lokal valuta og den mængde i tons af den pågældende vare, der solgtes med henblik på eksport til EF i perioden 1. oktober 2001 til 30. september 2002

- omsætningen i lokal valuta og den mængde i tons af den pågældende vare, der solgtes på hjemmemarkedet i perioden 1. oktober 2001 til 30. september 2002

- om selskabet påtænker at anmode om fastsættelse af en individuel margen (kun producenter kan fremsætte krav om en individuel margen)

- nøjagtig angivelse af selskabets aktiviteter med hensyn til produktionen af den pågældende vare

- navnene på alle forretningsmæssigt forbundne selskaber(3) der er involveret i produktion og/eller salg (til eksport og/eller på hjemmemarkedet) af den pågældende vare samt nøjagtig angivelse af deres aktiviteter

- andre relevante oplysninger, som kan være nyttige for Kommissionen ved udvælgelsen af stikprøven

- en angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil endvidere kontakte myndighederne i eksportlandet og alle kendte sammenslutninger af eksportører/producenter for at indhente de oplysninger, som den anser for nødvendige med henblik på at udvælge stikprøven af eksportører/producenter.

ii) Stikprøve af importører

For at give Kommissionen mulighed for at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle importører eller repræsentanter, der handler på deres vegne, om at give sig til kende over for Kommissionen og opgive følgende oplysninger om deres selskab eller selskaber inden for den frist, der er fastsat i punkt 6 b) i) i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i EUR i perioden 1. oktober 2001 til 30. september 2002

- det samlede antal ansatte

- nøjagtig angivelse af selskabets aktiviteter med hensyn til den pågældende vare

- mængden i tons og værdien i EUR af importen til og videresalget på EF-markedet af den pågældende vare med oprindelse i Pakistan i perioden 1. oktober 2001 til 30. september 2002

- navnene på alle forretningsmæssigt forbundne selskaber(4), der er involveret i produktion og/eller salg af den pågældende vare, samt nøjagtig angivelse af deres aktiviteter

- andre relevante oplysninger, som kan være nyttige for Kommissionen ved udvælgelsen af stikprøven

- en angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af et besøg med henblik på kontrol af besvarelsen.

Kommissionen vil endvidere kontakte alle kendte sammenslutninger af importører for at indhente de oplysninger, som den anser for nødvendige med henblik på at udvælge stikprøven af importører.

iii) Stikprøve af EF-producenter

I betragtning af det store antal EF-producenter, som støtter anmodningen, har Kommissionen til hensigt at undersøge den skade, der er forvoldt EF-erhvervsgrenen, ved anvendelse af stikprøver.

For at give Kommissionen mulighed for at udvælge en stikprøve, anmodes alle EF-producenter om at opgive følgende oplysninger om deres selskab eller selskaber inden for den frist, der er fastsat i punkt 6 b) i) i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i EUR i perioden 1. oktober 2001 til 30. september 2002

- nøjagtig angivelse af selskabets aktiviteter med hensyn til produktionen af den pågældende vare

- værdien i EUR af salget af den pågældende vare på EF-markedet i perioden 1. oktober 2001 til 30. september 2002

- mængden i tons af salget af den pågældende vare på EF-markedet i perioden 1. oktober 2001 til 30. september 2002

- mængden i tons af produktionen af den pågældende vare i perioden 1. oktober 2001 til 30. september 2002

- navnene på alle forretningsmæssigt forbundne selskaber(5), der er involveret i produktion og/eller salg af den pågældende vare, samt nøjagtig angivelse af deres aktiviteter

- andre relevante oplysninger, som kan være nyttige for Kommissionen ved udvælgelsen af stikprøven

- en angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af et besøg med henblik på kontrol af besvarelsen.

iv) Endelig udvælgelse af stikprøver

Alle interesserede parter, der ønsker at afgive andre relevante oplysninger vedrørende udvælgelsen af stikprøver, skal gøre dette inden for den frist, der er fastsat i punkt 6 b) ii) i denne meddelelse.

Kommissionen agter at foretage den endelige udvælgelse af stikprøver, når den har hørt de berørte parter, som har erklæret sig rede til at indgå i en stikprøve.

Selskaber, der indgår i en stikprøve, skal besvare et spørgeskema inden for den frist, der er fastsat i punkt 6 b) iii) i denne meddelelse, og udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger i overensstemmelse med artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som Kommissionen anser for nødvendige til undersøgelsen, vil den sende spørgeskemaer til den til stikprøven udvalgte EF-erhvervsgren og til alle producentsammenslutninger i EF, de eksportører/producenter i Pakistan, der er udvalgt til stikprøven, alle sammenslutninger af eksportører/producenter, de importører, der er udvalgt til stikprøven, alle importørsammenslutninger, der er nævnt i klagen, samt til myndighederne i det pågældende eksportland.

Eksportører/producenter i Pakistan, som fremsætter krav om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal indgive et udfyldt spørgeskema inden for den frist, der er fastsat i punkt 6 a) ii) i denne meddelelse. De skal derfor anmode om et spørgeskema inden for den frist, der er fastsat i punkt 6 a) i) i denne meddelelse. Sådanne parter bør imidlertid være opmærksomme på, at Kommissionen, i tilfælde af at der anvendes stikprøver af eksportører/producenter, alligevel kan beslutte ikke at beregne en individuel margen for dem, hvis antallet af eksportører/producenter er så stort, at en individuel behandling vil være urimelig byrdefuld og hindre, at undersøgelsen afsluttes rettidigt.

c) Indsamling af oplysninger og afholdelse af høringer

Alle interesserede parter opfordres til at tilkendegive deres synspunkter, indgive andre oplysninger end besvarelser af spørgeskemaet og fremlægge relevant dokumentation. Disse oplysninger og dokumentation herfor skal være Kommissionen i hænde inden for den frist, der er fastsat i punkt 6 a) ii) i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. Denne anmodning skal indgives inden for den frist, der er fastsat i punkt 6 a) iii) i denne meddelelse.

5.2. Procedure for vurdering af EF's interesser

I overensstemmelse med artikel 21 i grundforordningen, og hvis påstanden om, at der forekommer dumping og dermed forvoldes skade, bekræftes, vil der blive truffet afgørelse om, hvorvidt det vil stride mod EF's interesser at vedtage antidumpingforanstaltninger. EF-erhvervsgrenen, importørerne, deres repræsentative sammenslutninger, repræsentative brugere og repræsentative forbrugerorganisationer kan inden for den generelle frist, der er fastsat i punkt 6 a) ii) i denne meddelelse, give sig til kende og indgive oplysninger til Kommissionen, forudsat at de kan dokumentere, at der er en objektiv forbindelse mellem deres aktiviteter og den pågældende vare. Parter, der har handlet som anført i foregående sætning, kan anmode om at blive hørt mundtligt med angivelse af, hvilke særlige grunde der er til, at de bør høres, inden for den frist, der er fastsat i punkt 6 a) iii) i denne meddelelse. Det skal bemærkes, at der kun tages hensyn til oplysninger, der indgives i henhold til artikel 21, hvis oplysningerne er behørigt dokumenterede ved indgivelsen.

6. Frister

a) Generelle frister

i) For at anmode om et spørgeskema

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at parterne kan give sig til kende og indsende besvarelser af spørgeskemaer og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres redegørelser i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

Selskaber, der er udvalgt til at indgå i en stikprøve, skal indgive besvarelse af spørgeskemaet inden for den frist, der er fastsat i punkt 6 b) iii) i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist med hensyn til stikprøven

i) De oplysninger, der er specificeret i punkt 5.1 a) i), 5.1 a) ii), 5.1 a) iii), skal være Kommissionen i hænde senest 15 dage efter datoen for offentliggørelsen af denne meddelelse i De Europæiske Fællesskabers Tidende, da Kommissionen påtænker at konsultere de berørte parter, som har givet udtryk for, at de er villige til at indgå i stikprøven, om den endelige udvælgelse af denne inden for en frist på 21 dage fra offentliggørelsen af denne meddelelse i De Europæiske Fællesskabers Tidende.

ii) Alle andre oplysninger, som er relevante i forbindelse med udvælgelsen af stikprøven som omhandlet under punkt 5.1a)iv), skal være Kommissionen i hænde senest 21 dage efter offentliggørelsen af denne meddelelse i De Europæiske Fællesskabers Tidende.

iii) Besvarelser af spørgeskemaer fra parter, der indgår i stikprøven, skal være Kommissionen i hænde senest 37 dage fra dato for meddelelsen om, at de indgår i stikprøven.

7. Skriftlige redegørelser, besvarelser af spørgeskema og korrespondance

Alle redegørelser og anmodninger fra interesserede parter fremsættes skriftligt (ikke i elektronisk form, medmindre andet er angivet) med angivelse af den pågældende parts navn, adresse, e-post-adresse, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B

Kontor J-79 5/16 B - 1049 Bruxelles/Brussel Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes midlertidige eller endelige afgørelser, positive eller negative, på grundlag af de foreliggende faktiske oplysninger i overensstemmelse med artikel 18 i grundforordningen.

Konstateres det, at en interesseret part har indgivet urigtige eller vildledende oplysninger, ses der bort fra sådanne oplysninger, og der kan gøres brug af de foreliggende faktiske oplysninger.

9. Tidsplan for undersøgelsen

Undersøgelsen vil i henhold til artikel 6, stk. 9, i grundforordningen blive afsluttet senest 15 måneder efter offentliggørelsen af denne meddelelse i De Europæiske Fællesskabers Tidende. I henhold til artikel 7, stk. 1, i grundforordningen kan der senest indføres midlertidige foranstaltninger ni måneder efter offentliggørelsen af denne meddelelse i De Europæiske Fællesskabers Tidende.

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser til EF-toldkodeksen (EFT L 253 af 11.10.1993, s. 1).

(4) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser til EF-toldkodeksen (EFT L 253 af 11.10.1993, s. 1).

(5) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser til EF-toldkodeksen (EFT L 253 af 11.10.1993, s. 1).